ХьэщIэхэр кърегъэблагъэ
Австрие Республикэм и компание зыбжанэм я лIыкIуэхэр дыгъуасэ Къэбэрдей-Балъкъэрым къеблэгъащ. Абыхэм яхэтщ ГЭС цIыкIухэм папщIэ Iэмэпсымэхэр къыщIэзыгъэкI, узыншагъэр щрагъэфIэкIуэж IуэхущIапIэхэр, хьэщIэщхэмрэ шхапIэхэмрэ зыхуеинумкIэ къызэзыгъэпэщ, лъэпкъыфIхэм щыщ Iэщхэр зыгъэхъу, транспорт хуэIухуэщIэхэр езыгъэфIэкIуэф IэнатIэхэм я лIыкIуэхэр. ХьэщIэхэм яIущIащ КъБР-м и Iэтащхьэ КIуэкIуэ Юрий.
ФIэхъус ярихри, КIуэкIуэ Юрий лIыкIуэхэм фIыщIэ яхуищIащ Къэбэрдей-Балъкъэрым къызэреблэгъам папщIэ. Абы къыхигъэщащ Австрие Республикэм и президентри мы махуэхэм Урысей Федерацэм зэрыщыIэр зэригуапэр. Щхьэхуэу абы фIыщIэ хуищIащ Австрием къикIа гупым я унафэщI, ЭкономикэмкIэ федеральнэ палатэм и вице-президент Шенц Рихард. Абы щхьэусыгъуэ хуэхъуар УФ-м Кавказ Ищхъэрэм и IуэхухэмкIэ и министр Кузнецов Лев я пашэу иджыблагъэ Австрием лэжьыгъэ IуэхукIэ щыIахэм гуапэ дыдэу ар къазэрыщыIущIарщ. КъБР-м и лIыкIуэу абыхэм яхэтат Правительствэм и УнафэщI Мусуков Алий. КIуэкIуэ Юрий къыхигъэщащ дяпэкIи зэкIэлъыкIуэну зэригуапэр.
ЛъэныкъуитIыр тепсэлъыхьащ иджырей политикэм хэлъ гугъуехьхэмрэ къэралитIыр зэрызэдэлэжьэфыну Iэмалхэмрэ.
— Дыхуейт ди республикэм и экономикэр зыхуэдэм, псэукIэм, зыужьыкIэм фыщыдгъэгъуэзэну, ди щIыналъэр фэдгъэцIыхуну. Дэ зэрытхузэфIэкIкIэ дыхущIэкъунущ фи къэкIуэгъуэр гъэщIэгъуэн икIи сэбэп зэрыфщытщIы-ным. Республикэм и IуэхущIапIэ зэмылIэужьыгъуэхэр фэдгъэлъагъунущ, сыщогугъ фыкъыдэтхьэхыфыну, — яжриIащ хьэщIэхэм КъБР-м и Iэтащхьэм. Абы къыхигъэ- щащ туризмэм, энергетикэм, гъуэгу ухуэныгъэм, промышленностым, мэкъумэшым, узыншагъэр хъумэным, нэгъуэщIхэми ятеухуауэ инвестицэ проект зэмылIэужьыгъуэхэм лъэныкъуитIыр зэрелэжьыфынур.
Шенц Рихард жиIащ, экономикэ гугъуехьхэм емылъытауэ, къэралитIым я зэпыщIэныгъэр нэхъыфI, нэхъ быдэ ящIыным зэрыхущIэкъунур.
Къэбэрдей-Балъкъэрыр къазэрыщыхъуам и гугъу щищIым, Шенц Рихард къыхигъэщащ щIыналъэр ягу зэрырихьар, ди щIыуэпсыр езыхэм яйм зэрыригъэщхьыр. Абы жиIащ республикэм и мэкъумэш IэнатIэр зыхуэдэм зэрыщыгъуазэр.
КъБР-м и Iэтащхьэр едэIуащ Австрием къикIа IэщIагъэлIхэм я лэжьыгъэхэр зытеухуахэм.
Trumer Schutzbauten IуэхущIапIэм и лIыкIуэ Хайден Маркус жиIащ щIыуэпс къэхъукъащIэхэм зэрызыщахъумэ Iэмалхэм 1991 гъэ лъандэрэ ахэр зэрелэжьыр. Абы къыщIегъэкI, псалъэм папщIэ, къуршхэм мывэ къыщелъэлъэх-кIэ, уэсукхъуэ къыщехкIэ, уэлбанэшхуэ нэужьым ятIэпс къыщрихьэхкIэ абыхэм зэрызыщахъумэхэр. Кеглер Эгидиус кIэщIу КъБР-м и Iэтащхьэр хигъэгъуэзащ Австрием Iэщ щызыгъэхъухэм ZAR я зэгухьэныгъэм и IуэхущIафэм (къэпсэлъам зэрыжиIамкIэ, зэгухьэныгъэм Iэщ фермэу мин 23-рэ къызэщIеубыдэ). Эгидиус къыхигъэщащ мэкъумэш IэнатIэмрэ Iэщ гъэхъунымрэ зегъэужьынымкIэ Къэбэрдей-Балъкъэрым Iэмалышхуэхэр зэрыщыIэр, IуэхущIапIэр ди республикэм къыдэлэжьэну зэрыхьэзырыр.
БАГЪЭТЫР Луизэ.
